
Nem szteroid gyulladáscsökkentő hatóanyagot tartalmazó orodiszperz mikroszálak előállítása és vizsgálata

Kulcsszavak: diklofenák; electrospinning; elektrosztatikus szálképzés; formulálás; nanotechnológia
Bevezetés
Az elmúlt évtizedben egyre népszerűbbek a biokompatibilis nano-és mikroszálak gyógyászati alkalmazásai, különösképpen hatóanyag-hordozó rendszerekben. Előállításuk általában elektrosztatikus szálképzéssel történik, melynek alapja, hogy a polimert és a hatóanyagot tartalmazó oldat elektromos térbe történő adagolásával szálas struktúra képezhető. Ezen innovatív szilárd diszperziók nagy fajlagos felületüknek, szabályozható hatóanyagleadásuknak és kiváló biohasznosulásuknak köszönhetik a figyelmet. Fájdalomcsillapítás esetén fő szempont a gyors hatás elérése, így célkitűzésünk volt egy szájban diszpergálódó, polimer alapú, NSAID-tartalmú, mikroszálakból álló rendszer előállítása.
Anyagok és eszközök
A mikroszálak előállításához polimerként polivinil-pirrolidont (PVP), hatóanyagként 10 m/m% mennyiségű diklofenák-nátriumot (DIC-Na), oldószerként 96 %-os etanolt alkalmaztunk. Az így létrehozott mikroszálak morfológiáját pásztázó elektronmikroszkópos (SEM) felvételekkel és digitális képelemzéssel (ImageJ) térképeztük fel. A fizikai-kémiai tulajdonságokat röntgendiffrakciós méréssel (XRPD), termoanalitikai módszerekkel (TG és DSC) és Raman spektroszkópiával vizsgáltuk. In vitro tanulmányoztuk a dezintegrációt kétféle metódussal, mesterséges salivába merítve, illetve nyelvfelszínt imitálva. A szálak hatóanyagtartalmáról abszorbanciamérés alapján kaptunk információt, míg a kioldódást bemerülő UV-szondával detektáltuk.

Eredmények
A SEM felvételek igazolták, hogy sikerült homogén, szálas struktúrákat előállítanunk. A digitális képelemzéssel bizonyítottuk, hogy a szálátmérők mikrométeres nagyságrendűek. Az XRPD és a termoanalitikai mérések eredményei megerősítették a hatóanyag amorf karakterét, míg a Raman térképezés a szálak homogén hatóanyag-eloszlását támasztotta alá. A valós hatóanyagtartalom az elméletivel megegyezően 10 m/m%-nak megfelelő volt. A mikroszálak dezintegrációja másodpercek alatt végbement, valamint a 100%-os kioldódás közel 10 perc alatt megvalósult.

Összegzés
Célkitűzésünknek megfelelően, összetétel- és ejárástechnológiai paraméterek megadásával DIC-Na tartalmú mikroszálas rendszert képeztünk, amely alkalmasnak bizonyult szájban diszpergálódó készítmény fejlesztésére. Összegezve elmondható, hogy a mikroszálak ígéretes hordozók lehetnek NSAID-ot tartalmazó orodiszperz formulációk esetén.



